section_heading: Masa i energija
paragraph_text: Običaj je da se kao jedinica mase uzima 1/16 mase kisikova atoma <sub>8</sub>O<sup>16</sup>. U gramima iznosi ta jedinica 1,66∙10<sup>-24</sup> g. U tim jedinicama imaju proton i neutron masu 1,01. Helijeva jezgra građena je od dva protona i dva neutrona, pa bismo očekivali da je njena masa 4,04. Međutim, masa helijeve atomske jezgre je manja. Zaokružena na dvije decimale iznosi 4. Slični "defekt" mase opaža se kod svih atomskih jezgri. One su nešto lakše od zbroja masa svih protona i neutrona. Je li to u suprotnosti s hipotezom da su jezgre građene od protona i neutrona?